માજીએ મૌનવીની પ્રેગ્નન્સી બાબત હરફ ઉચ્ચાર્યો નહોતો. કદાચ પરદેશ રહેતી દીકરીએ યૌવનસહજ છૂટછાટો લીધી હોવાનું સ્વાભાવિક લાગ્યું હોય, કદાચ જાહેર ચર્ચા છેડી ગામગજવણું કરવું ન હોય... આખરે તેમણે તો નાની દીકરીઓને પરણાવાની! કદાચ એટલે જ બધું મોઘમ રાખવા તેમણે સાથે આવેલા પાડોશીઓને વિનવ્યા હશે... પોલીસતપાસમાં પણ માજીએ હાથ જોડી વિનંતી કરી હતી : મને કોઈના પર વહેમ નથી, મારી મૌનવી ધાર્યું કરનારી હતી, કોઈની બળજબરીને વશ થનારી નહોતી... તે ચિઠ્ઠીમાં સઘળો દોષ પોતાના શિરે નાખીને ગઈ છે, પછી શું કામ તમે ચોળીને ચીકણું કરો છો!